Seychelles Fire and Rescue Services Agency - Dife i konpletman detri en lakaz La Gogue\nLazans servis tenny dife ek sovtaz (SFRSA) in rikord son premye ka dife serye pour sa lannen. Sa ti en dife ki ti konpletman detri en lakaz de lasanm La Gogue yer bomaten.\nSa lakaz an tol ti pour Robin ek Philomen Joseph. Zot ti pe reste la ek zot de pti zanfan.\nTi ver 8er 45 ki Lazans servis tenny dife ek sovtaz ti ganny alerte par vwazen ki ti annan sa dife e dapre son portparol, Jones Madeleine, pa ti pran zot bokou letan pour ariv kot sa lakaz ki ti’n deza anflanm. Trwa masin tenny dife ti ganny deplwaye pour tenny sa dife.\nMenm si sa lakaz ti sitye dan bafon, enpe elwannye ek semen, pa ti pran sa lazans bokou letan pour met sa dife anba kontrol e tenny li konpletman.\nMsye Madeleine ti dir kantmenm zot ti reisi eparny dife kont en lakaz lapen obor sa lakaz.\nMsye Madeleine ti osi dir ki sa lazans i annan en nide kote sa dife in kapab konmanse me zot bezwen etabli vreman si i sanmenm sa landrwa e osi kwa ki’n kapab koz sa dife.\nDapre temwen, ti napa personn kot sa lakaz ler dife ti konmanse. Msye Joseph, en travayer sekirite ki ti pe travay sa letan, ti dir ki i ti’n tenny tou bann keksoz elektrik ki ti’n devret ganny tennyen avan ki zot ti kit lakaz bomaten.\nAntretan, ladministrater distrik Anse Etoile, Jenna Dubignon, ti dir ek zournal Seychelles NATION par telefonn ki lafanmir Joseph in ganny plase tanporerman dan ‘Kalifa Guest House’ Anse Etoile ziska ki zot a ganny asiste avek en lakaz permanan. I ti dir ki zot pe ganny tou lasistans neseser.


35enm Kongre United Seychelles -Seychelles Nation\n35enm Kongre United Seychelles |06 June 2022\nLe trwa nouvo manm Komite Santral: (Gos a drwat) Paul Ernesta, Wilfred Freminot ek Denis Rose\n‘Nouvo US - Sel opsyon pour Sesel’\nParti United Seychelles (US) ti lans son nouvo tenm – ‘Nouvo US – Sel Opsyon pour Sesel’ – pandan son 35enm Kongre anyel ki ti fer Sanmdi dan Sant Konferans Enternasyonal (ICCS).\nSete Prezidan parti, Dokter Patrick Herminie, ki ti lans sa tenm dan prezans sekreter zeneral Dick Esparon; lider parti dan lasanble, Sebastien Pillay; parmi lezot manm. Sepandan, depite prezidan parti Jacquelin Dugasse ti absan.\nTou manm Lasanble Nasyonal US ti prezan pandan sa kongre kot sa parti ti anons nouvo reprezantan lo Komite Santral parti depi dernyen rasanbleman le 6 Novanm lannen pase. Nouvo manm se Paul Ernesta, Wilfred Freminot e Denis Rose, ki nouvo tyermenn foronm lazenes United Seychelles.\nParti US ti osi anons lamannman dan konstitisyon parti ki kongresis ti vote pandan en semenn pandan bann rankont komite santral kot Maison du Peuple. Dernyen zour vote ti fer dan dernyen rankont La Digue le 4 Me.\nAntou i annan 8 terminolozi ki’n sanze e 6 lartik ki’n amande.\nPandan kongre parti US ti met okler ki zot ti ganny averti ki en lartik dan konstitisyon parti pa ti annakor avek lalwa bann Parti Politik. Sa i lartik 3 dan konstitisyon parti ki koz lo laz pour vin en manm. Konstitisyon parti ti’n etabli ki laz pour vin en manm i 15-an tandis ki lalwa i dir ki pour vin en manm fodre ki en endividi i annan 18-an.\nKomite ti zwenn le 28 Me pour met lartik 3 anliny avek lalwa e Sanmdi ti demann kongre pour ratifye desizyon pour amann sou lartik 3.1 ek 32 (a) e sou-lartik 3.2 (e) pour met anliny avek sou-lartik 3.5 ki koz lo kotizasyon.\nPrezidan parti in dir ki rezon pour sa bann sanzman se pour anmenn konstitisyon parti US azour avek larealite politik ozordi. Bann sanzman i par egzanp non bann striktir ki ti’n sanze e laplipar dimoun pa ti pe pran labitid avek nouvo term alors parti in deside retourn lo bann term avan par egzanp Komite Santral. Sanzman pli fondamantal i la prezidans ki oparavan ti apel ‘Party Leader’ e prezan i ‘Party President’ parey ti ete avan akoz pandan dernyen 4-an prezidan pei pa’n prezidan parti US.\nRezolisyon lo sa vot pou konsekaman ganny prepare e pandan sa kongre zenn militan Veryl Havelock ti mont devan pour dir ki bann zenn i bezwen swiv sa ki pe arive tre pros.\nI ti osi dir ki “sa ki nou war se lamizer”.\nApre ki sa zenn militan ti fini laparol kongre ti ganny sans ekout sanson par Loraine konpoze par Jean-Marc Volcy.\nMitcy Larue, ki en militan US aktiv depi 1979, in dir ki «nou’n vwar nou dan lopozisyon ki nou pa ti devret».\nI ti dir i enportan pour parti US reste ini akoz se linite ki fer lafors. I ti osi azoute ki US i devret fer zanfan konpran kwa ki’n annan pandan 43-an e kwa ki’n perdi dan 18 mwan.\nI ti ankouraz bann manm pour reste konnekte avek bann zabitan akoz i osi sel fason pour konn laspirasyon bann dimoun dan kominote.\nMadanm Larue ti anonse ki anba leadership prezidan parti Dr Patrick Herminie zot pou repran pouvwar an 2025 pour zanfan konnen ki savedir egalite dan loportinite.\nLetan i ti lans tenm ‘Sel Opsyon pour Sesel’ pandan kongre, Dr Herminie ti dir ki se sa tenm ki pou donn parti direksyon travay pandan sa prosen 3-an.\nDan son ladres i ti dir ki “pep pe pas dan soufrans san presedans”. I ti dir ki “ozordi nou pos pe vid” e ti demann avek tou prezan si lavi in pli meyer ki 2-an pase.\nDr Herminie in dir ki se US “ki pou tir nou dan dezespwar”. I ti osi azoute ki menm si piblik in ganny dir ki kof pe plen, revi enternasyonal i bon e krwasans pei in amelyore par 8 poursan, sitiasyon pe fors mazorite pep pour viv dan lamizer.\nPrezidan parti in dir ki ‘Nouvo US’ i rekonnet ki pa tou travayer ki ganny menm saler e alors prensip santral se pour egzize pour entrodwir sipor sosyal pour asire ki en fanmir ki pe travay me pa kapab fer de bout zwenn, e pa kapab viv en lavi desan dan dignite i ganny soutyen neseser pour permet li ek son zanfan sorti dan latrap lapovrete ki bokou fanmir Seselwa i vwar zot ladan ozordi.\nDr Herminie in dir ki zot osi rekonnet nesesite en polisi nitrisyon ki ankadre komodite esansyel ki ganny servi toulezour.\nI dir ki son gouvernman pou entervenir pour fer sir ki komodite debaz i afordab pour tou Seselwa.\nUS in osi reafirm son motto ‘leave no child behind’ e prezidan parti in osi dir ki zot krwar ki ledikasyon gratwit ziska liniversite, rekonnet lenportans kiltir i reste en priorite ki pou ganny soutyen son gouvernman.\nI’n osi fer resorti ki i pran kont nouvo menas tel ki teroris, piratri ek lapes ilegal dan lanmer Sesel.\nI ti osi fer en deklarasyon ki “Napa plas pour militer dan lapolis Sesel” e azoute ki sa i premye priyorite pour ranvers lamannman konstitisyonnel ki LDS in pase resaman.\n“Fodre zanmen ki militer i ganny servi kont sivilyen Seselwa,” i ti dir.\nDr Herminie ti osi fer sorti ki sa parti i osi annan nouvo kondisyon pour kandida kapab debout pour parti, e sa se ki en manm in bezwen aktiv pour plis ki 3-an dan parti.\nPrezidan parti US ti osi dir ki fodre Sesel pa ganny kontrole par bann gro pouvwar neokolonyal.\nBann portre ki akonpanny lartik i montre serten moman for 35enm Kongre party US.


Tyermenn Task Force Dezas i donn detay Lasanble lo progre travay restorasyon\nNou a rapel ki sa Task Force Dezas ti ganny etabli par Prezidan James Michel pour kordin bann travay restorasyon ek rekonstriksyon swivan dezas koze par gro lapli ki ti frap Sesel lafen Zanvye sa lannen.\nMsye Meriton ti enform Lasanble ki travay sa Task Force Dezas ti baze lo rapor ki Komite Nasyonal pour Risk ek Dezas dirize par Minis pour Lanvironman ek Lenerzi, Profeser Rolf Payet, ti’n fer e sa ti’n estimen a en kou 120 milyon roupi pour bann travay restorasyon ek rekonstriksyon.\nMsye Meriton ti eksplike ki pour fasilit son travay sa Task Force Dezas ti etabli 4 sou-komite e sa ti pour:\n• Lenfrastriktir piblik\n• Lanvironnman ek drenaz\n• Reabilitasyon kominoter\nLer sak sa bann sou-komite ti’n fer evalyasyon pli profon lo bann travay ki zot ti annan pour fer Msye Meriton i dir Task Force Dezas ti realize ki i pou bezwen ankor plis larzan pour arive konplet tou bann travay e sa sonm ti ogmante pour ariv 180 milyon roupi.\nMsye Meriton ti atir latansyon Lasanble lo lefe ki Labank Mondyal in osi anvoy en group eksper pour fer en rapor byen detaye lo pert ki nou pei in sibir e konbyen i pou koute pour fer bann travay rekonstriksyon.\nI ti dir ki estimasyon sa bann eksper, ki paret dan en rapor ki apel DALA, i bokou plis ki sa ki Task Force Dezas ti’n kalkile.\nPremye priyorite sa Task Force Dezas, Msye Meriton ti dir, sete pour otan ki posib fer lavi bann viktim retourn normal e la Lazans Proteksyon Sosyal ti komans asiste bann viktim.\n«Depi le 31 Zanvye ziska le 26 Mars sa lazans in pey en sonm 2,864,872.75 roupi», Msye Meriton ti fer resorti. I ti fer remarke ki sa ti 75 % bann sonm ki ti’n reklanmen ziska en maksimonm 25 mil roupi.\nTask Force Dezas ti rekomande ki Fon Dezas i konsider pey larestan sa bann claims par anba e ziska 25 mil roupi dan son totalite. Pour bann claims par lao 25 mil roupi, Fon Dezas ti pey 50% lo sa sirplis.\n«Ziska prezan Fon Dezas in pey 2.1 milyon roupi dan sa bann sirkonstans», Msye Meriton ti eksplike.\nBann fermye lo Mahé, Praslin ek La Digue ki zot laferm ti inonde e detri zot osi zot in ganny asiste pour zot kapab reetabli zot.\nBann kontrakter ki’n travay pandan letan dezas ek lezot ki ti donn en servis tel parey netway lanmar, debous rigol, fourni manze, transpor, materyo ek lekipman pe osi ganny peye e Fon Dezas in pey zot en sonm 7.1 milyon roupi ziska prezan, Msye Meriton ti dir.\nI ti dir ki Fon Dezas pe osi anvizaze asiste bann pti biznes ki ti ganny afekte e i annan antou deza 29 zot ki’n fer en claim.\nAnba sou-komite reabilitasyon kominoter, Msye Meriton i dir 152 travay lo en total 298 ka pour en kou 2.4 milyon roupi in deza konplete e ki i reste ankor 146 ka pour travay lola e sa in estimen a en kou 3.3 milyon roupi. Sa i enkli koup pye dibwa, kas ros, netway e ponp tenk septik e bann reparasyon lakaz.\nApard sa bann travay irzan ki’n fini konplete Msye Meriton in dir sak bann sou-komite i annan son lalis travay dapre bann priyorite e zot in ganny klase pour fer a kourt, mwayen e lon-term.\nI dir i annan in ganny met lo tender tandis ki serten zot ankor dan staz design akoz zot bann gro proze.\nMsye Meriton ti enform Lasanble ki i annan serten lorganizasyon enternasyonal ki’n ofer Sesel led e parmi se Labank Devlopman Afriken ki’n promet en don 1 milyon dolar, OFID en lòn 17 milyon dolar pour bann gro proze lenfrastriktir piblik. I ti azoute ki gouvernman pe konsider sa anliny avek son progranm reform avek Fon Moneter Enternasyonal. En delegasyon sorti BADEA pe osi vin isi byento pour get dan posibilite asiste Sesel.\nMsye Meriton i dir ki antretan i’n demann tou lazans pour finaliz bann kou e etabli priyorite bann travay\nrekonstriksyon pour kapab sorti avek en progranm nasyonal ki soutenab a lon-term.


Gouvernman i anons en seri mezir pour redwir lerozyon lo lakot\nSa bann mezir ti ganny prezante avek Lasanble Nasyonal yer bomaten par Minis pour Lanvironnman ek Lenerzi, Dr Rolph Payet.\nSa ti pandan en deklarasyon ki ti enkli en prezantasyon lo lerozyon ki pe afekte bann lakot e fason ki gouvernman pe adres sa sitiasyon.\nDr Payet ti osi koz lo bann diferan proze ki pe ganny enplimante par gouvernman dan bann landrwa ki’n annan problenm lerozyon. Antou senk landrwa prensipal pe ganny afekte par lerozyon e sa i : North East Point, Au Cap, Baie Lazare lo Mahe, Anse Kerlan lo Praslin and La Passe lo La Digue.\nPour North East Point, Dr Payet ti dir ki sa lakot in ganny afekte pour anviron 30 met depi 1960 ziska 1998 e bann lakoz lerozyon dan sa landrwa se sa varyasyon ki’n annan dan bann laroul e bann sezon.\nParmi bann propoziyon pour adres lerozyon lo sa lans, i annan nesesite pour adopte en sistenm ki apel Beach Nourishment – en fason pour ranplas sa disab ki pe perdi par disab sorti dan en lot landrwa.\nDr Payet ti fer resorti ki i osi enportan pour vwar bann diferan mezir pour protez semen.\nI ti dir ki sa sityasyon North East Point pour kontinyen ganny swiv e vwar ki bann lezot aksyon ki kapab ganny pran.\nDezyenm landrwa ki Dr Payet ti koz lo la ti lans Au Cap ki i ti dir in ganny afekte pour anviron 20 a 60 met pandan sa menm peryod letan.\nI ti fer resorti ki bann lakoz lerozyon dan sa landrwa i rezilta retir disab ki’n arive pandan sa menm peryod letan, e i ti azoute ki i annan ankor bokou dimoun ki ankor pe pran disab lo lans.\n«I preski enposib pour nou minister swiv tou sa bann lokasyon, alors nou pe demann manm piblik pour ed nou pour fer sirveyans lo bann lans», i ti dir.\nKoman solisyon pour rezourd problenm lerozyon dan distrik Au Cap, Dr Payet ti dir ki i annan serten baryer ki pe ganny konstrir pour anpes laroul ariv lo semen.\nI ti azoute ki i annan plan pour revwar si sa bann later ki’n perdi i kapab ganny konble e kre en nouvo lespas lans e vezetasyon.\nLo kote lans Baie Lazare, lerozyon in ariv apepre 20 met pandan sa menm peryod letan e sa i rezilta sanzman dan letan e osi en lapas ki’n ganny kree ki fer ki disab i perdi atraver kouran.\nParmi bann propozisyon pour sa landrwa se sand nourishment, proteksyon semen e kontinyasyon letid pour vwar bann diferan mezir pour asire ki sa problenm pa agrave dan lavenir.\nLakot Anse Kerlan lo Praslin in ganny afekte pour anviron 45 met depi boner 1960 ziska 1998. Solisyon pour amelyor sitiasyon dan sa landrwa spesifik se konstriksyon en groyne (baraz) e osi metod sand nourishment.\nDr Payet i dir ki Departman Lanvironnman pou donn plis detay pli tar lo sa bann mezir pour adres problenm lerozyon Anse Kerlan.\nPour La Passe lo La Digue, Dr Payet ti fer resorti ki i enportan pour ranforsi proze proteksyon sa lans kot i pe ganny afekte.\nI ti osi koz lo elevasyon nivo lanmer, ki i ti dekrir koman en sitiasyon ki pe agrave.\nI ti dir mwayenn elevasyon lanmer in ogmante pandan lannen pour ariv 6.6 milimet par lannen e an 2012, nivo lanmer in ganny estimen pour ogmant apepre 60cm.\nDr Payet ti azoute ki i annan diferan mekanizm pour kapab etidye, konpran e adres sa sityasyon lerozyon dan pei.\nI ti dir ki gouvernman pe kontinyen envestir dan bann nouvo teknolozi e osi dan formasyon sa tim ki pe travay lo sa bann mezir.\nSirveyans lo bann lans, mezir profil anba lanmer, fotografi par avyon e satelit i parmi bann diferan mekanizm ki pe ganny met anplas pour ede adres bann sityasyon lo bann lakot.\nDr Payet ti osi koz lo bann proze ki gouvernman in enplimante dan bann landrwa tel ki Anse Marie-Louise, Anse à La Mouche e Anse Royale.\nProze Anse Marie-Louise ki enkli reabilitasyon e restorasyon semen in kout gouvernman 1.2 milyon roupi, proze Anse Royale ki konsern restorasyon lakot in kout gouvernman 2 milyon roupi, e proze reabilitasyon lakot Anse à La Mouche in kout en pe plis ki 1 milyon roupi.\nDr Payet ti osi donn detay lo bann diferan lakoz lerozyon ki’n arive resaman lo lakot Mare Anglaise e lo offshore sand project ki gouvernman in met anplas pour kontinyen zwenn bann bezwen dan konstriksyon.


Lazans gouvernmantal lo Praslin - Seychelles Nation\nLazans gouvernmantal lo Praslin | 12 October 2019\nPrezidan i kontiny son seri vizit\nPrezidan Danny Faure in kontiny son seri vizit dan bann lazans gouvernmantal Grand Anse Praslin yer.\nDelegasyon prezidansyel ti konmans zot vizit dan batiman Fon Pansyon. La vizit kot 4 diferan lazans ti lo progranm e bann travayer ti ganny sans vwar sa delegasyon pour diskit zot bann lakonplisman, defi e osi konsern.\nDepartman lanplwa ti premye pour resevwar delegasyon prezidansyel e la Madanm Vicky Aglae ti gid zot. Lekip ki konpri 6 anplwaye ti fer resorti bann servis ki zot ofer.\nMadanm Kate Pierre li i ti resevwar delegasyon prezidansyel kot Fair Trading Commission (FTC) e la ansanm avek lot zofisye sa lazans lo Praslin, Msye Lenny Lablache, zot ti ganny sans fer en konversasyon avek Prezidan Faure.\nAnswit delegasyon ti diriz ver Landscape and Waste Management Agency (LWMA) e Msye Estephane Germain ti diriz vizit e entrodwir delegasyon avek serten parmi zot 27 anplwaye ki ti prezan. Parmi bann konsern sa lazans se nesesite pour revwar zot scheme of service e osi lenportans ‘empower’ bann pti kontrakter lo bann meyer pratik pour zer zot biznes.\nLofis Ministry of Habitat, Lands, Infrastructure and Land Transport ti osi akeyir sa delegasyon prezidansyel kot Prezidan Faure ti ganny sans demann zot lo diferan proze lakaz ek later ki sa minister pe antretenir. Vizit ti termin kot biro Lazans Proteksyon Sosyal ki sitie dan biro ladministrasyon distrik, en lazans avek en lekip 9 endividi ki kouver loperasyon lo Praslin e La Digue lo en baz rotasyon.\nPrezidan Faure ti osi profite pour vizit serten lezot lazans ek lakonpannyen prive ki sitye dan batiman Fon Pansyon e biro ladministrasyon distrik. Sa ti enkli H Savy Insurance Company, Enterprise Agency Seychelles (Esa), Labank Devlopman Sesel, Departman Imigrasyon ek Komisyon Reveni Sesel.\nAlafen vizit, anplwaye dan bann diferan lofis ti eksprim zot lapresiasyon pour lefet ki sa delegasyon ti’n fer sa deplasman pour vin vwar zot. Sa i vin konman en lankourazman pour zot mentenir zot zefor e zot swete ki bann tel vizit ava kontinyen.\nPrezidan Faure ti plitar apremidi rankontre manm piblik ki ti’n demann li lapwentman an prive.\nBann portre ki akonpanny lartik i montre Prezidan Faure pandan son vizit dan bann diferan lazans gouvernmantal lo Praslin.


En zofisye larme i demontre en gran lafwa | Lavi Zezi\nEn zofisye larme i demontre en gran lafwa\nMATYE 8:5-13 LIK 7:1-10\nLESKLAV EN ZOFISYE LARME I GANNY GERI\nBANN KI ANNAN LAFWA POU GANNY BENI\nApre ki Zezi in fer son Sermon lo Montanny, i al dan lavil Kapernaoum. Laba, serten ansyen ki Zwif i vin kot li. Zot in ganny anvoye par en zonm sorti dan en lot nasyon. Sa zonm i en zofisye larme Romen ki ansarz 100 solda.\nEn serviter sa zofisye larme i vreman malad e i pros pour mor. Sa zofisye i byen kontan sa serviter, alor menm si sa zofisye pa en Zwif, i rod led Zezi. Bann Zwif i dir Zezi ki serviter sa zonm “i paralize kot lakour e i pe soufer en kantite.” (Matye 8:6) Bann sef Zwif i eksplik Zezi akoz ki sa zofisye i merit son led. Zot dir: “I kontan nou nasyon e li menm i’n konstri nou sinagog.”—Lik 7:4, 5.\nAlor Zezi i al avek sa bann ansyen kot lakaz sa zofisye larme. Ler zot pros pour ariv kot son lakaz, sa zofisye i anvoy bann zanmi pour dir li: “Msye, pa bezwen fatig ou pour vin kot mwan, parski mon pa diny pour ou vin dan mon lakaz, sanmenm rezon ki mon pa’n vin kot ou.” (Lik 7:6, 7) Pour en zofisye ki abitye donn dimoun lord, sa parol i vreman demontre en kantite limilite! I osi montre nou ki kantite sa zonm i diferan avek bann Romen ki tret zot lesklav dan en fason dir.—Matye 8:9.\nSa zofisye i konnen ki bann Zwif pa asosye avek bann ki pa Zwif. (Akt 10:28) Petet sanmenm ki i pe mazinen ler i anvoy son zanmi dir Zezi: “Zis donn lord e mon serviter i ava geri.”—Lik 7:7.\nZezi i etonnen ler i tann sa e i dir: “Mon dir zot, menm dan Izrael mon pa’n vwar personn ki annan en sitan gran lafwa koumsa.” (Lik 7:9) Ler son bann zanmi i retourn kot lakaz sa zofisye, zot vwar ki sa lesklav ki ti vreman malad in byen.\nLa ki Zezi in geri sa zonm, i servi sa lokazyon pour konfirmen ki bann ki pa Zwif ki annan lafwa pou ganny laprouvasyon ek benediksyon Bondye. I dir: “Bokou dimoun sorti dan les ek was pou vin atab avek Abraam, Izaak ek Zakob dan Rwayonm lesyel.” Ki pou arive avek bann Zwif ki napa lafwa? Zezi i dir ki zot “pou ganny zete deor dan fernwanr. Se laba kot zot pou plere e grens zot ledan akoz dezespwar.”—Matye 8:11, 12.\nBann Zwif in ganny ofer premye, pour form parti Rwayonm ansanm avek Kris. Bann ki pa aksepte sa loportinite pou ganny rezete. Me bann dimoun lezot nasyon pou kapab vin atab avek li, andotmo zot pou kapab ansanm avek li “dan Rwayonm lesyel.”\nAkoz bann Zwif ti sipliy Zezi pour ed en zofisye larme sorti dan en lot nasyon?\nPetet pour ki rezon sa zofisye pa ti demann Zezi pour vin kot li?\nDapre Zezi, ki posibilite bann dimoun lezot nasyon pou annan?\nPartaze Partaze En zofisye larme i demontre en gran lafwa


Naamann en gerye ti ekout en fiy Izraelit | Leson Labib pour zanfan\nEn gerye ek en pti fiy\nI ti annan en pti fiy Izraelit ki ti lwen avek son fanmir ki ti reste Siri. Bann larme Siryen ti’n pran li kot son fanmir e la i ti en servant kot madanm Naamann. Naamann ti sef larme Siryen. Sa pti fiy ti ador Zeova menm si lezot dimoun otour li pa ti ador Zeova.\nNaamann ti annan en move maladi ki ti afekte son lapo e i ti toultan dan douler. Sa pti fiy ti vreman anvi ed li. I ti dir madanm Naamann: ‘Mon konn en dimoun ki kapab geri ou msye. I annan en profet Zeova ki apel Elisa, Izrael. I kapab geri ou msye.’\nMadanm Naamann ti dir son msye sa ki sa pti fiy ti’n dir li. I ti pare pour fer nenport kwa, alor i ti al kot lakaz Elisa, Izrael. Naamann ti pe ekspekte Elisa resevwar li konman en dimoun enportan. Me olye koz avek li personnelman, Elisa ti anvoy son serviter pour zwenn Naamann e dir li: ‘Ale e lav ou dan Larivyer Zourden set fwa. Apre ou pou ganny geri.’\nNaamann ti byen dezapwente. I ti dir: ‘Mon ti krwar sa profet ti pou geri mwan par kriy son Bondye e pas pas son lanmen devan mwan. Me la i dir mwan al lav mwan dan sa larivyer Izrael. Nou annan bann pli bon larivyer Siri. Akoz mon pa kapab plito al laba?’ Naamann ti ankoler e i ti kit lakaz Elisa.\nBann serviter Naamann ti fer li reflesir. Zot ti dir li: ‘Pa ou ti pare pour fer nenport kwa pour ou ganny geri? Sa ki sa profet in dir ou i sitan senp. Akoz ou pa zis eseye?’ Naamann ti ekout zot. I ti al Larivyer Zourden e plonz dan delo set fwa. Apre sa setyenm fwa, Naamann ti sorti dan delo konpletman byen. I ti vreman kontan e i ti retourn kot Elisa pour dir li mersi. Naamann ti dir: ‘Aprezan mon konnen ki Zeova i sa vre Bondye.’ Ki mannyer ou krwar sa pti fiy ti santi ler Naamann ti retourn byen?\n“Ou’n fer bann zanfan ek bann pti baba loue ou.”—Matye 21:16\nKestyon: Eski ou krwar ki i ti fasil pour sa pti fiy koz avek madanm Naamann? Kwa ki ti ed li pour annan sa kouraz?\n2 Lerwa 5:1-19; Lik 4:27


Biografi: Zeova i beni nou ler nou fer sa ki i demande | Olive Matthews\n“Montre ki nou lanmour i senser par nou aksyon”\nLaverite “pa . . . anmenn lape me lepe”\nKi lefe bann vizyon ki Zekarya ti gannyen i annan lo ou?\nBann saret ek en kouronn i protez ou\nLIFE STORY Zeova i beni nou ler nou fer sa ki i demande\nEn aksyon ki demontre labonte Kretyen\nLatour Veyer (Edisyon letid) | oktob 2017\nZeova i beni nou ler nou fer sa ki i demande\nRakonte par Olive Matthews\nLer mwan, mon msye, mon frer ek son madanm ti ganny ofer en responsabilite spesyal, deswit nou ti dir, “Nou pou fer li!” Akoz nou ti aksepte sa responsabilite e ki mannyer Zeova ti beni nou? Pour konmanse, les mwan rakont ou mon lanfans.\nMON ti ne Langleter an 1923, dan en lavil Yorkshire ki apel Hemsworth. Mon ti annan en gran frer ki apel Bob. Ler mon ti annan ne-v-an, nou papa ti ganny bann liv ki ti eksplike ki mannyer fo larelizyon in anbet bann dimoun. Papa ti vreman enpresyonnen avek sa ki i ti lir. I pa ti kontan ki bann sef relizye ti ansenny en keksoz me apre fer lekontrer. Detrwa lannen pli tar, Bob Atkinson ti vin kot nou lakaz e zwe rikord enn bann diskour Frer Rutherford. Nou ti realize ki sa diskour ti’n ganny fer par sa menm group ki ti’n pibliy sa liv ki Papa ti’n lir. Mon paran ti envit Frer Atkinson pour manz avek nou tou le swar e reponn nou ta kestyon lo Labib. I ti envit nou pour asiste bann renyon kot lakour en frer ki pa ti reste tro lwen. Nou ti konmans asiste renyon regilyerman e en pti kongregasyon ti ganny formen Hemsworth. Pa lontan apre, nou ti ganny bann sirveyan rezyonal ki ti vin reste kot nou e bann pionye dan bann kongregasyon ki pa ti tro lwen ti vin manz avek nou. Sa bann frer ek ser ti annan en bon lenfliyans lo mwan.\nSa letan nou fanmir ti’n konmans en biznes. Me Papa ti dir mon frer, “Si ou anvi ale pour fer pionye, nou kapab abandonn tousala.” Bob ti dakor e a laz 21 an i ti kit lakour pour al fer pionye. De-z-an pli tar ler mon ti ganny 16 an, mwan osi mon ti vin en pionye. Dan wikenn mon ti al prese avek lezot, me dan lasemenn mon ti pres tousel preski toulezour. Mon ti servi en granmofonn ek en kart temwannyaz ki ti en pti kart avek en pti mesaz senp lo Labib. Zeova ti beni mwan avek en letid Labib ki ti byen progrese. Avek letan, plizyer lezot dan fanmir sa etidyan ti vin dan laverite. Son lannen apre, mon ti ganny apwente konman en pionye spesyal ansanm avek Mary Henshall. Nou ti ganny anvoye dan bann teritwar ki pa ti ankor ganny prese dan distrik Cheshire.\nPandan Dezyenm Lager Mondyal, bann madanm ti bezwen fer bann travay ki ti siport lager. Bann lezot minis relizye pa ti bezwen partisip dan lager, alor nou ti mazinen ki konman bann pionye spesyal nou osi nou pa ti pou bezwen partisip dan lager. Me ler mon ti pas ankour ziz pa ti dakor e mon ti ganny kondannen 31 zour prizon. Son lannen apre, ler mon ti ganny 19 an, mon ti bezwen al ankor de fwa ankour akoz mon konsyans pa ti pe permet mwan menm pour siport sa lager. Par kont, tou le de fwa bann lotorite ti les mwan ale. Ler mon ti pe pas atraver tousala, mon ti konnen ki lespri sen ti pe ed mwan e ki Zeova ti pe fer mwan ferm e for.—Izai 41:10, 13.\nEN NOUVO PARTNER\nMon ti zwenn Arthur Matthews an 1946. Arthur ti’n fek fini en santans trwa mwan prizon akoz i ti’n refize partisip dan lager. Dek ki i ti ganny large prizon, i ti zwenn son frer Dennis ki ti en pionye spesyal Hemsworth. Zot papa ti’n ansenny zot lo Zeova depi ler zot ti ankor ptipti e zot ti batize ler zot ti ankor adolesan. Pa bokou letan apre ki zot ti’n konmans fer pionye ansanm, Dennis ti ganny anvoye Irlann. Alor Arthur ti san en partner. Mon paran ti enpresyonnen avek lafason ki sa pionye ti travay dir e konport li. Alor zot ti envit li pour vin reste avek zot. Ler mon ti al vizit zot, nou de Arthur ti ofer pour lav bann zafer sal apre sak repa. Avek letan nou ti konmans ekri kanmarad. Lannen 1948, Arthur ti bezwen al prizon pour ankor trwa mwan. Nou ti marye an Zanvye 1949 e nou ti annan sa lobzektif pour reste dan servis a plen tan pli lontan posib. Nou ti fer byen atansyon lo lafason ki nou ti depans nou larzan e nou ti servi nou bann letan lib pour ganny en pti larzan par rekolte fri. Avek benediksyon Zeova nou ti kapab kontinyen fer pionye.\nDan lavil Hemsworth en pti pe letan apre nou maryaz an 1949\nEn pti pe plis ki enn an pli tar, nou ti ganny anvoye Nor Irlann. Premyerman nou ti al lavil Armagh e apre lavil Newry, de landrwa kot i ti annan plis Katolik. Dan sa landrwa, dimoun ti vreman annan en move pwennvi lo diferan larelizyon, alor nou ti bezwen fer byen atansyon e servi bon zizman ler nou ti pres avek zot. Nou ti fer nou bann renyon kot lakour en frer ek ser ki ti reste en zistans 16 kilomet avek kot nou ti reste. Apepre wit dimoun ti asiste renyon. Parfwa nou ti pas lannwit laba. Nou ti dormi ater e son lannmen nou ti manz en gro brekfas. Nou vreman kontan pour konnen ki aprezan i annan plizyer Temwen dan sa landrwa.\n“NOU POU FER LI!”\nMon frer ek son madanm, Lottie, ti pe deza servi konman pionye spesyal dan Nor Irlann e an 1952 nou tou le kat nou ti asiste en lasanble rezyonal Belfast. En frer ti zantiman akey nou kot li, alor nou tou le kat nou ti reste kot li ansanm avek Pryce Hughes ki ti serviter biro brans Grannbretanny sa letan. En zour swar nou ti pe diskit lo en nouvo pti liv ki ti annan pour tit God’s Way Is Love e ki ti’n ganny fer espesyalman pour bann dimoun Irlann. Frer Hughes ti eksplike ki i ti difisil pour pres avek bann Katolik dan Repiblik Irlann. Bann frer ek ser ti pe ganny forse pour kit zot landrwa reste e bann pret ti pe ankouraz dimoun pour atak zot. Pryce ti dir, “Nou bezwen bann koup ki annan loto pour partisip dan en kanpanny spesyal pour distribye sa pti liv partou dan pei.” * (Vwar not.) Se la ki nou ti dir, “Nou pou fer li!”\nAvek lezot pionye lo en moter ek son sidecar\nEn landrwa Dublin kot bann pionye ti toultan kapab reste, ti kot lakour Ma Rutland ki ti en ser fidel ki ti’n servi Zeova pour en kantite lannen. Nou osi nou ti al reste laba pour en serten letan e nou ti vann serten keksoz ki nou ti annan. Apre sa, nou tou le kat nou ti al avek Bob lo son moter e dan son sidecar, pour al rod en loto. Nou ti vwar enn dezyenmmen ki ti ankor an bonn eta e nou ti demann sa vander pour delivre li kot nou parski ni enn parmi nou pa ti konn dray. Sa zour swar Arthur ti pas lannwit antye asize lo lili pe fer konmsi i pe pas gir loto. Son lannmen bomaten pandan ki i ti pe esey tir sa loto dan garaz, en misyonner ki ti apel Mildred Willet (ki pli tar ti marye avek John Barr) ti traverse. I ti konn dray! I ti montre nou mannyer pour dray e apre sa nou ti pare pour ale.\nNou loto ek karavann\nApre sa, nou ti bezwen rod en landrwa reste. Bann frer ti’n dir nou evite reste dan en karavann akoz bann ki opoz nou ti kapab met dife ladan. Alor nou ti esey rod en lakaz, me nou pa ti ganny enn. Sa zour swar nou tou le kat nou ti dormi dan loto. Son lannmen nou ti kapab trouv zis en pti karavann avek de pti bunk bed ladan. Sa ti vin nou lakour. Nou ti etonnen ki nou pa ti ganny okenn problenm pour park sa karavann lo propriyete bann fermye ki ti zantiy. Nou ti pres dan en teritwar ki ti en distans 16 a 24 kilomet avek nou karavann. Apre ki nou ti’n bouz dan en nouvo landrwa, nou ti retourn dan sa landrwa kot nou ti’n park nou karavann pour pres avek bann dimoun laba.\nNou ti vizit tou bann lakour dan sides Repiblik Irlann san ganny bokou lopozisyon. Nou ti donn plis ki 20,000 pti liv e nou ti anvoy non tou bann ki ti enterese kot biro brans Grannbretanny. Pa i en gran benediksyon ki i annan plizyer santenn Temwen dan sa parti Irlann konmela!\nRETOURN LANGLETER E APRE AL LEKOS\nDetrwa lannen pli tar, nou ti ganny anvoye dan sid Lonn. Apre detrwa semenn, bann frer kot biro brans Grannbretanny ti telefonn Arthur e demann li pour konmans servi konman en sirveyan rezyonal son lannmen! Nou ti ganny antrennen pour en semenn e deswit apre nou ti al kot nou ti pou servi Lekos, alor Arthur pa ti ganny bokou letan pour prepar son bann diskour. Me i ti touzour pare pour aksepte nenport responsabilite dan servis Zeova, menm si i ti difisil. Son legzanp ti vreman ankouraz mwan. Nou ti vreman kontan nou travay rezyonal. Vi ki pour detrwa lannen nou ti’n servi dan en teritwar ki pa ti ankor ganny prese, i ti en gran benediksyon pour parmi en kantite frer ek ser aprezan.\nLer Arthur ti ganny envite pour fer Lekol Gilead an 1962, nou ti annan en gro desizyon pour fer. Sa kour ti pou dire pour dis mwan, me mon pa ti pou kapab al avek li akoz mon pa ti’n ganny envite. Nou ti deside ki i ti byen pour Arthur aksepte sa lenvitasyon. Vi ki mon ti pou napa en partner pour fer pionye avek, biro brans ti fer mwan retourn Hemsworth konman en pionye spesyal. Enn an pli tar ler Arthur ti retournen, nou ti ganny demande pour fer travay distrik. Nou teritwar ti enkli Lekos, nor Langleter ek Nor Irlann.\nEN NOUVO RESPONSABILITE AN IRLANN\nAn 1964, Arthur ti ganny apwente konman serviter biro brans an Repiblik Irlann. O konmansman, mon ti enkyet pour al Betel parski mon ti vreman kontan nou servis sirveyan distrik. Me ozordi kan mon mazin lepase, mon rekonesan ki mon’n kapab servi dan Betel. Mon krwar ki si ou aksepte en responsabilite menm si ou pa telman anvi fer li, Zeova pou toultan beni ou. Dan Betel mon ti travay dan lofis, prepar bann piblikasyon, kwi manze e netwaye. Pour en serten letan, nou ti osi fer travay sirveyan distrik kot nou ti kapab zwenn bann frer ek ser partou dan pei. Par servi dan sa bann diferan fason e vwar progre ki nou bann etidyan Labib ti fer dan laverite, sa ti fer nou vin vreman pros avek nou bann frer ek ser Irlann. Sa ti en zoli benediksyon!\nEN LEVENNMAN ENPORTAN POUR TEMWEN ZEOVA IRLANN\nPremye lasanble enternasyonal Irlann ti ganny fer dan lavil Dublin an 1965. * (Vwar not.) Menm si i ti annan bokou lopozisyon, sa lasanble ti en gran sikse. En total 3,948 dimoun ti asiste e 65 parmi zot ti ganny batize. Sa 3,500 delege sorti partou dan lemonn ti reste kot lakour bann dimoun Dublin. Tou sa bann frer ek ser ki ti resevwar zot ti ganny en let remersiman. Sa bann ki ti resevwar zot ti osi felisit bann delege pour zot bon konportman. Sa ti vreman en sanzman pozitif an Irlann.\nArthur i akeyir Nathan Knorr ler i arive pour lasanble rezyonal an 1965\nArthur pe lans Mon liv zistwar Labib dan langaz Gaelic an 1983\nAn 1966, tou le de nor ek sid Irlann ti tonm anba biro brans Dublin e sa ti fer zot vin ini. Sa linite ti byen diferan avek sa ki ti pe arive lo sa zil an zeneral, kot bann dimoun ti divize akoz politik ek larelizyon. Nou ti kontan pour vwar sa kantite Katolik ki ti pe vin dan laverite e servi Zeova ansanm avek zot bann frer ek ser ki ti bann Protestan oparavan.\nEN RESPONSABILITE KONPLETMAN DIFERAN\nAn 2011 nou lavi ti sanz konpletman ler biro brans Grannbretanny ek Irlann ti vin en sel e nou ti ganny anvoye pour al servi dan Betel Lonn. Pandan sa letan, mon ti pe konmans enkyet konsernan lasante Arthur. Dokter ti dir li ki i ganny maladi Parkinson. Malerezman le 20 Me 2015, apre ki nou ti’n marye pour 66 an, mon msye ti mor.\nPandan sa detrwa dernyen lannen, mon’n pas atraver bann keksoz ki’n fer mon leker fermal e mon’n ganny depresyon ek sagrinasyon. Dan lepase Arthur ti’n toultan la pour siport mwan. Mon vreman mank li! Me ler ou pas atraver tou sa bann sityasyon, ou vin pli pros avek Zeova. Mon vreman kontan pour aprann ki kantite lezot ti kontan Arthur. Mon’n ganny bann let sorti kot bann frer ek ser Irlann, Grannbretanny e menm Leta-z-ini. Sa bann let ansanm avek lankourazman ki mon’n gannyen avek Dennis ki frer Arthur, son madanm Mavis e mon bann nyes Ruth ek Judy, in ed mwan bokou plis ki mon kapab dekrir.\nEn verse ki’n ankouraz mwan en kantite i Izai 30:18. I dir: “[Zeova] pe espere pour li montre ou son labonte. I pou monte pou montre ou son konpasyon. Akoz [Zeova] i en Bondye zis. Byennere tou dimoun ki met lespwar dan li!” I vreman rekonfort mwan pour konnen ki Zeova pe esper avek pasyans pour rezourd tou nou problenm e pour donn nou bann responsabilite eksitan dan son nouvo lemonn.\nLer mon mazin lepase, mon kapab vwar ki mannyer Zeova in diriz e beni sa travay predikasyon Irlann! Mon fyer ki mon’n kapab ede dan sa travay. I vre ki si ou fer sa ki Zeova i demande, ou pou toultan ganny beni.\n^ par. 12 Vwar Yearbook of Jehovah’s Witnesses lannen 1988 lo paz 101-102.\n^ par. 22 Vwar Yearbook lannen 1988 lo paz 109-112.\nLATOUR VEYER (EDISYON LETID) oktob 2017


Zezi i ganny anvoye kot Pons Pilat | Lavi Zezi\nZezi i ganny zize par Sannedren e apre i ganny anmennen kot Pilat\nMATYE 27:1-11 MARK 15:1 LIK 22:66–23:3 ZAN 18:28-35\nZEZI I GANNY ZIZE BOMATEN PAR SANNEDREN\nZIDA I ESEY PANN SON LEKOR\nZEZI I GANNY ANVOYE KOT PILAT POUR GANNY KONDANNEN\nLizour i pros pour fer ler Pyer i dir ki i pa konn Zezi pour en trwazyenm fwa. Bann manm Sannedren in fini avek zot swadizan zizman e zot in ale. Zot rezwenn ansanm Vandredi granmaten pour donn lenpresyon ki sa zizman ki zot in fer pandan lannwit i legal. Zezi i ganny anmennen devan Sannedren.\nAnkor enn fwa zot demande: “Dir nou si ou menm ou Kris.” Zezi i reponn: “Menm si mon ti dir zot, zot pa ti pou zanmen krwar mwan. Deplis, si mon ti demann zot kestyon, zot pa ti pou reponn.” Par kont, avek kouraz Zezi i fer zot konnen ki i sa enn ki’n ganny predir dan Danyel 7:13. I dir: “Konmansman ozordi, Garson zonm pou asiz lo kote drwat Bondye pwisan.”—Lik 22:67-69; Matye 26:63.\nZot ensiste menm: “Eski ou menm ou Garson Bondye?” Zezi i reponn: “Zot menm zot pe dir ki mon Garson Bondye.” Pour zot, Zezi pe koz an mal lo Bondye e i merit lanmor. Zot demande: “Akfer nou bezwen plis temwen?” (Lik 22:70, 71; Mark 14:64) Alor zot anmar lanmen Zezi e anmenn li kot Gouverner Romen Pons Pilat.\nPetet Zida Iskaryot i vwar ler zot pe anmenn Zezi kot Pilat. Ler i realize ki Zezi in ganny kondannen, i santi en nespes regre ek dezespwar. Par kont, olye senserman repantir e retourn ver Bondye, i al rann sa 30 pyes larzan. Zida i dir bann sef pret: “Mon’n fer pese kan mon’n livre disan en inosan.” Me zot pa pran okenn pitye pour li e zot dir: “Sa pa konsern nou. Gete ou menm!”—Matye 27:4.\nZida i zet sa 30 pyes larzan dan tanp e i esey touy son lekor ki en lot keksoz mal ankor. I esey pann son lekor, me i paret ki sa brans ki’n anmar son lakord lo la i kase. Son lekor i pete ler i tonm anba lo ros.—Akt 1:17, 18.\nI ankor granmaten ler Zezi i ganny anmennen kot pale Pons Pilat. Me bann Zwif ki anmenn li laba i refize antre dan pale. Zot krwar ki zot pou vin enpir si zot annan okenn kontak avek bann dimoun lezot nasyon. Si zot ti enpir, zot pa ti pou kapab pran sa repa le 15 Nizan ki tonm premye zour Lafet Dipen san Lelven e ki pour zot, i form parti lafet Lapak.\nPilat i sorti deor e demann zot: “Ki lakizasyon zot annan kont sa zonm?” Zot reponn: “Si sa zonm pa ti en kriminel, nou pa ti pou’n anmenn li kot ou.” Petet Pilat i santi ki zot pe esey met presyon lo li, alor i dir: “Pran li e ziz li zot menm dapre zot lalwa.” Bann Zwif i montre ki zot anvi ki Zezi i ganny touye. Zot dir: “I kont lalwa pour nou touy en dimoun.”—Zan 18:29-31.\nAnfet, si bann Zwif i touy Zezi pandan lafet Lapak, i tre probab ki sa pou fer bann dimoun revolte kont zot. Par kont, bann Romen i ganny drwa met amor en dimoun. Si zot kapab fer bann Romen touy Zezi akoz i’n komet en krim kont gouvernman Romen, bann dimoun pa pou kapab blanm bann Zwif.\nBann sef relizye pa dir Pilat ki zot in kondann Zezi akoz i’n koz an mal lo Bondye. La aprezan zot fer lezot fo lakizasyon: “Nou’n trouv sa zonm  pe fer dezord dan pei,  i defann nou pey taks Sezar e  i pe dir ki li menm li Kris, en lerwa.”—Lik 23:2.\nKonman en reprezantan Ronm, Pilat i per ki sa ki bann Zwif pe dir lo Zezi i kapab vre e ki Zezi i kapab pe esey vin en lerwa ki kont lotorite Ronm. Alor Pilat i retourn dan son pale, i kriy Zezi e demande: “Eski ou menm Lerwa bann Zwif?” Andotmo, ‘Eski ou’n kas lalwa lanpir Romen par dir ki ou en lerwa ki kont Sezar?’ Petet pour konnen ki kantite Pilat in fini tande lo li, Zezi i demande: “Ou menm ki pe demann sa ouswa lezot ki’n dir sa lo mwan?”—Zan 18:33, 34.\nPilat i dir ki i pa konn nanryen lo Zezi me ki i ti a kontan konnen. I dir: “Mon pa en Zwif mwan, non?” I azoute: “Ou prop nasyon ek bann sef pret ki’n livre ou avek mwan. Ki ou’n fer?”—Zan 18:35.\nZezi pa per pour reponn son kestyon konsernan si i en lerwa oubyen non. San dout, lafason ki i reponn i vreman sirprann Gouverner Pilat.\nBann sef pret pa asire ki pou fer avek sa larzan ki Zida in zet dan tanp. Zot dir: “I kont lalwa pour met sa avek larzan tanp, akoz sa i larzan disan.” Alor zot servi sa larzan pour aste later sa potye pour servi konman en landrwa pour anter bann etranze. Sa i fer ki sa landrwa i ganny apele “Later Disan.”—Matye 27:6-8.\nAkoz Sannedren ti rezwenn granmaten?\nKi mannyer Zida ti mor e ki ti arive avek sa 30 pyes larzan?\nLo ki sarz bann Zwif ti anvi Pilat i met Zezi amor?\nZezi Kri i ganny touye\nKi nouvo selebrasyon Zezi ti entrodwi avan ki i ti ganny trair e kloute lo poto?


ANB i remersye Minister Ledikasyon pour son kolaborasyon dan lalit kont drog -Seychelles Nation\nANB i remersye Minister Ledikasyon pour son kolaborasyon dan lalit kont drog |15 April 2021\nBiro Anti-Narkotik (ANB) dan Lafors Lapolis Sesel in remersye Minister Ledikasyon pour son kolaborasyon anver lalit kont drog.\nANB in note ki semenn pase, pandan zot vizit kot bann lekol lo Mahé, zofisye ANB ti detenir en fiy lekol an koneksyon avek en serten kantite zerbaz kanabis ki ti ganny dekouver dan son laklas. Sa fiy ti ganny detenir e enteroze par zofisye ANB dan prezans son paran apre ganny large e son lekol in pran aksyon disipliner kont li.\nANB dan Lafors Lapolis Sesel pe kontinyen fer rapel bann paran, ansennyan e egalman bann etidyan pour fer atansyon kont bann aktivite drog kontrole ki enplik bann trafiker oubyen bann dimoun ki pe servi drog kontrole, ki swa dan zot vwazinaz, dan semen oubyen kot lekol. Manm piblik pe osi ganny fer rapel ki i en lofans pour fer delenkans devan lakour lekol e pli pir ankor pour enfliyans zanfan lekol pour servi oubyen trafik drog.\nAn sa ki konsern touris ek bann viziter dan nou pei, egalman, bann propriyeter letablisman touristik pe ganny averti pour reste alert anver bann aktivite kriminel enkli aktivite drog ki pe kapab arive otour zot letablisman touristik oubyen lo lans. Zot pe ganny demande pour pa ezite pour raport nenport tel aktivite kriminel lo limero telefonn 133, dan tout konfidansyalite.\nANB in tou dernyenman fouy dan 51 lakaz, dan 37 transpor e lo 225 dimoun. Swivan sa bann lafouy, 26 sispe in ganny arete an relasyon avek lofans posesyon oubyen trafik en drog kontrole lo Mahé, Praslin ek La Digue.\nAvek sa bann larestasyon, ANB in kapab sezi en total 66.02 granm rezin kanabis, 20.36 granm zerbaz kanabis, e 39.3 granm eroin.\nLendi le 12 Avril 2021, Lakour Siprenm in sarz e rimann pour 14 zour en zonm Pointe Larue aze 32-an, anploye konman en ‘stevedore’, pour lofans trafik en drog kontrole.\n7.84 granm eroin, 3.89 granm kokain e 50.04 granm rezin kanabis ti dan son posesyon letan i ti ganny arete par zofisye ANB le 29 Mars 2021, Nageon Estate. Dan son posesyon ti osi annan en sonm R254,125 ki ti ganny sezi e ki pe form parti lanket dan sa ka.


«Sokwe pa sorti zis La France», mizikolog Norbert Salomon i dir | Ministry of Youth Sports & Culture\nHome - news - «Sokwe pa sorti zis La France», mizikolog Norbert Salomon i dir\n«Sokwe pa sorti zis La France», mizikolog Norbert Salomon i dir\nNorbert Salomon i en mizikolog, setadir en ekspert dan mizikolozi, lasyans ki etidye listwar lanmizik. Pandan son karyer, Norbert Salomon in fer bokou resers lo lanmizik bann zil, sirtou lanmizik Losean Endyen e Karaib e osi lanmizik Kreol an zeneral.\nDan kad sa bann resers, in ganny sans vizit plizyer sa bann zil e pei ki bokou i kreolofonn. Son dernyen vizit ti enn Lalwizyann, kot a lokazyon Mardi Gra i ti partisip dan karnaval anyel sa rezyon kreolofonn dan sid Leta-z-ini. I rakonte ki enn bann gran latraksyon sa karnaval i en aktivite ki apel ‘chicken run’ kot bann dimoun i tay avek poul e atrap zot. Bann madanm i apre kwi sa bann poul ki zot manze pandan en gran bal kanmtole kot tou dimoun in abiy dan lenz tradisyonnel.\nAvan ki i ti al Lalwizyann pour sa ki ti son dezyenm vizit laba – son premye ti an 2003 –, sa sel mizikolog ki pe travay Sesel konmela ti’n fer li son lobzektif pour al dekouver si i vreman annan en versyon sokwe ki egziste laba. Sa i akoz i ti’n dekouver ki bann Lwizyane i osi dans sokwe, me dan en fason diferan avek sa ki nou danse isi.\n«Sanmenm sa ki mon ti anvi al dekouver akoz toultan nou’n dir ki sokwe i sorti Lafrik,» Msye Salomon in dir.\nE i pa’n dezapwente dan son resers akoz in dekouver ki sokwe i vreman egziste Lalwizyann, e sa versyon sa ladans i sorti Lafrans.\n«Lalwizyann mon ti zwenn en istoryen lanmizik ki apel Barry Ancelet e ki en profeser kot Liniversite South West Louisiana. In eksplik mwan ki laba zot pratik en form sokwe ki sorti Lafrans. Diferans avek sa ki nou danse isi se ki dan pour zot i annan en komander avek en gro baton,» i devwale.\nEn lot resers ki nou mizikolog i bezwen fer aprezan, se rode ki mannyer sokwe in sorti Lafrik pour ariv Lafrans !\nMsye Salomon i dir ki in fer lezot dekouvert parey en seksyon Kreol Seselwa ki’n kree dan bibliotek Liniversite South West Louisiana.\nSa ki in osi dir in frap li bokou, se lakantite zenn ki zwe zot lanmizik tradisyonnel, setadir lanmizik Kazen, e ki fer li egziste akote lezot form lanmizik. I dir ki sa pa ti leka oparavan.\n«Dan lannen 80 dan Lalwizyann zot ti konsider lanmizik tradisyonnel koman vye lanmizik. Sa letan, bann serser ek iniversiter ti per ki zot lanmizik a disparet e zot ti war sa danze. Ozordi apre plizyer lannen travay promosyon e ledikasyon parmi bann zenn, se sa lanmizik tradisyonnel ki’n vin modern.\nKanmenm dyaz in ganny kree Lalwizyann, i pa domin lanmizik Kreol. Okontrer, lanmizik tradisyonnel Kreol i reste vivan akote lezot lanmizik parey country and western, gospel, blues, zariko e swamp pop ki en melanz lanmizik Kazen e Kreol,» Msye Salomon i eksplike.\nI osi fer remarke ki sa i en kontras avek isi Sesel kot sa koegzistans i manke e kot tandans se ki lanmizik modern i detri lanmizik tradisyonnel.\n«Laba i annan en kantite latroup lanmizik e ladans. Isi i reste zis Latroup Nasyonal,» Msye Salomon i tristeman konstate.\nI azoute ki sa prezervasyon leritaz i osi evidan dan lezot domenn parey lakwizin kot bann manze kreol parey bouden, graton, letoufe, eksetera i form par zot lakwizin modern.\nBann Lwizyane i osi atas gran lenportans a prezervasyon lalang Franse kot ansennyan Franse kreolofonn sorti atraver lemonn pe ganny envite pour vin ansenny sa lalang avek bann kondisyon ki tre bon.\n«Sa i akoz i pli fasil pour en kreolofonn koriz bann pti Lwizyane ki zot menm koz Kreol,» Msye Salomon i eksplike.\nDapre li, sa abilite pour prezerv son tradisyon i fer Lalwizyann vin en legzanp tourism kiltirel pour Sesel. Pourtan, Lalwizyann i antoure avek bokou lenflians e i napa gran bote natirel pour li ofer.\n«I ti devret pli fasil pour nou prezerv nou kiltir akoz nou pa osi antoure avek bann lenflians oksidantal. En danze ki Lalwizyann i fer fas avek se anglisizazyon, setadir en lenvazyon kiltir anglofonn lo son kiltir frankofonn e kreolofonn. Anplis, konpare avek Sesel, Lalwizyann pa en zoli teritwar. Par egzanp, zis delo rouz ki koule dan larivyer Misisipi. Me bokou touris i vizit Lalwizyann. Zot vin spesyalman pour dekouver sa kiltir,» Msye Salomon i rakonte.\nSa i fer li krwar ki Lalwizyann i rezyon kreolofonn ki an se moman avangard dan proteksyon kiltir Kreol:\n«Sa lafyerte Kreol ki annan Lalwizyann ou nepli vwar Sesel. Se zot ki avangard dan proteksyon kiltir Kreol.»\nNou istoryen lanmizik i krwar ki sa teritwar i kapab partaz sa leksperyans avek nou e ed nou osi prezerv nou kiltir. Sa i kapab ganny fer atraver lar kot i krwar Lalwizyann i osi kapab vin en louvertir pour bann artis Seselwa. Sa i atraver bann manifestasyon artistik parey Festival International de La Louisianne ki fer an Avril tou le lannen.\n«Mon’n ganny sans zwenn direktris sa festival ki’n dir mwan ki si artis Seselwa i ganny sans partisipe, sa i a en laport pour fer perse enternasyonal. Zot kapab ganny sans zwenn bann prodikter ki kapab ofer zot akse avek marse Eropeen e Ameriken».\nI sepandan fer remarke ki problenm aktyel se ki napa en lanbasad Ameriken isi Sesel pour fasilit sa bann lesanz.\nLo son kote, Msye Salomon li i pare pour partaz son konnesans, leksperyans e osi son gran koleksyon lanmizik avek bann artis Seselwa si zot enterese. Zot zis annan pour rann li en vizit dan son biro kot Bibliotek Nasyonal.\nPrevious: Last year’s dance and music students graduate\nNext: Seychelles’ Blue Economy at the fore at oceans SDG event at UN


Livianne Farabeau – Institute of Early Childhood Development\nOctober 2, 2019 by IECD 274\nTou ti trankil ler nou ariv kot li, bann zanfan ti fek fini manze e pe pran zot repo. Zis de pti baba ki ti la pe ganny berse par son asistan anmezir ki li i ti dan lakwizin pe fer en pti netwayaz. Ankor senplisite i dominen lo sa zil. Kot Madanm Livianne Farabeau i vey zanfan i en zoli lespas an bwa, byen prop, garni par bann zouzou kolore pour bann zanfan.\nIn fer 28an son lavi pe travay dan lotel me apre en serten letan i ti’n komans fatige avek bann long er-d-tan debout e i ti deside ed son kominote Amitie, Praslin par ofer en servis vey zanfan.\n“Avan mon ti sey fer louvraz carer pour enpe letan. Me apre mon ti realize ki mon pa pou kapab sa louvraz carer. Mon ti tann pe dir vin leson pour bann childminder, alor mon ti ale, anmezir ki mon ti ankor pe travay carer. Mon’n vwar ki al dan servis vey zanfan I pli mye pour mwan,” i dir.\nI osi fer remarke ki vey zanfan pa’n en zafer nouvo pou li, apart vey son prop zanfan, plizyer lannen pase letan i ti’n fek fini lekol i ti vey en zanfan me apre sa i ti arete.\nFarabeau ti anrezistre avek IECD an 2017, depi sa I annan wit zanfan dan swen, aze ant 5 mwan a 3an. I fer sir ki pandan en lasemenn travay I enkorpor bann aktivite pour devlop zot fizik e mantal. I dir nou ki paran I apresye bann aktivite ki I fer ek zanfan.\n“La mon annan en pti fiy 2an ki konn tou son bann let alfabet par ker menm bann lobze ki son non i komans ek sa let,” i dir nou avan en gran sourir ki montre son lafyerte.\nI dir nou ki i apresye kreasyon IECD me bann lalwa ki i met anplas parfwa I I tro egzizan.\n“Bann keksoz ki nou pe ganny demande pour fer anba sa lalwa I plis ki sa ki nou mwayen pe permet avek lapey ki nou ganyen avek bann paran. Menm parfwa letan paran pa oule pey nou, pa toultan ki IECD i kapab entervenir pour ed nou ganny peye,” i rakont nou avek bokou konsern.\nToudmenm i remersye IECD pour bann kour ki in ganny sans swiv e menm sa dis mil roupi led ki permet li aste enpe plis zouzou, sirtou bann pou met deor parey balans ek swimming pool menm si serten in kase.\n« Selman i demand ankor, akoz zanfan sa group laz i kas zouzou bokou. Sa pti larzan ki nou gannyen pa ase pour nou fer sa bann depans pou ranplas vitman, » Livianne Farabeau i sizere.\nI rakonte ki i’n resaman partisip dan sa kour pour bidze ki’n vreman itil akoz in permet li konnen kote ki i pe perdi plis e esey aranze. I dir ki napa benefis dan vey zanfan me zot fer li akzo zot annan lanmour pour zanfan.\n“Napa benefis dan sa louvraz, nou fer li akoz nou kontan zanfan. Nou pran lapenn pour bann paran ki oule al debourye me ki napa landrwa pou kit zot zanfan. Letan ou fini tir ou bann depans napa naryen,” Farabeau i esplike.\nI dir ki bokou paran I apros li pour pran zot zanfan pou veye me i dezapwente ki i pa kapab fer li. Vi ki i selman kapab pran 10 zanfan maksimonm, dapre standar nasyonnal. Se bann tel kondisyon ki pe fer li annan dout si i pour kontinyen koman en Childminder.\n« Mon pa tro asire akoz zour an zour bann kondisyon i pli egzizan. I pou tou depan lo mon lanvironnman travay. Me mon kontan zanfan e mon ankor la, » i dir nou.


'En Prezidan Pour Tou Seselwa' -Diskour Prezidan Faure delivre lo SBC le 26 Me 2017 - Speeches - State House Seychelles | Office of the President\n'En Prezidan Pour Tou Seselwa' -Diskour Prezidan Faure delivre lo SBC le 26 Me 2017\n26 May 2017 | Politics\nEN PREZIDAN POUR TOU SESELWA\nLe 16 Oktob 2016, mon ti pret serman pou defann Konstitisyon La Repiblik Sesel e mon ti pran langazman pou travay pou Sesel e pou tou Seselwa.\nDepi le 16 Oktob, mon pe travay avek tou kous nou popilasyon. Monn etablir en dyalog direk ek Lopozisyon. Atraver Leaders Forum, mon zwenn Speaker, Leader Lopozisyon, e Leader Zafer Gouvernman dan Lasanble Nasyonal.\nMonn kree en striktir konsiltasyon regilyer avek Sosyete Sivil, ban reprezantan Relizye, e Lasanm Komers. Tou le Mardi apremidi, mon gard rendevou avek nou sitwayen lo en baz lapwentman, e dan Vandredi kan i posib, mon visit en distrik. Tou le 3 mwan, mon zwenn media dan en Konferans de Press ki ouver e an direk.\nDan gouvernman, mon pe enplemant bann polisi e program ki pli enklisiv, ki anmenn tou dimoun ansanm. Sa lapros i en defi dan limenm, me mon reste konvenki ki lapros travay ansanm pou Sesel i meyer lapros pou benefis nou pep e nou pei.\nDan lafason ki nou fer nou travay e dan lafason ki nou donn servis, mon pe ensiste ki nou retir politik e politik partisan. Ki nou tret tou nou sitwayen avek dignite, respe, e konpasyon.\nSanmdi le 3 Zen, Parti Lepep pou fer son Kongre pou elekte en Prezidan e en nouvo Komite Santral. Mon remersye mon Parti pou nomin mwan pou pos Prezidan Parti. Mon remersye zot senserman pou zot sipor e lwayote.\nLetan inn sanze, e nou pe viv dan en diferan moman. Noun antre dan enlot letap. Nou bezwen fer evolye nou demokrasi e donn en lasirans sa zenerasyon ki pe monte en lot senbol la Prezidans dan sa nouvo lepok ki nou pe viv.\nKoman Prezidan La Repiblik, monn deside ki moman inn arive pou fer en depar avek tradisyon e pratik kinn ganny swiv pandan sa dernyen 24 an. Monn deside pou mwan pa debout dan prosen eleksyon pou pos Prezidan Parti.\nSa i vedir ki koman Prezidan Pei mon pa pou a latet en parti politik. Monn pran sa desizyon dan lentere Sesel. Mon antyerman responsab pou desizyon ki monn pran. Mon pou reste touzour lwayal avek bann prensip ki mon krwar ladan.\nKan mon ti pran mon serman koman Prezidan Larepiblik, mon ti promet mon lwayote anver La Repiblik Sesel, e ki mon pou respekte Konstitisyon e bann Lalwa Sesel; pour dedye mon abilite o servis e byenet lepep Seselwa.\nKoman Sef Deta, Sef Gouvernman e Komandan an Sef Lafors Defans, mon pou kontinyen mon travay pou Sesel e pou tou Seselwa san eksepsyon. Tanto mon renouvle mon langazman pou travay koman serviter lepep Seselwa. Sesel i pli gran ki nou tou. Wi, i pou reste touzour pli gran ki nou tou.


Mesaz Prezidan James Michel alokazyon Lazournen Enternasyonal Travayer-‘Lavenir Sesel pou depann lo travayer ki inovatif e kreatif’\nPrezidan Michel in osi demann nou tou pour kontinyen travay pour nou Sesel, e protez lentere travayer. Dan son mesaz, Prezidan in egalman reafirm langazman gouvernman pour rann lavi travayer ek zot fanmiy pli konfortab.\n« Le premye Me i sa zour enportan dan lannen ki nou dedye a tou travayer.\n« Lazournen Enternasyonal Travayer i lokazyon pour tou travayer dan lemonn partaz solidarite. Nou zwenn pour selebre lakonplisman nou travay. Nou pas letan ansanm legliz pour demann lagras, pour benediksyon nou zouti, pour fer refleksyon avek nou frer ek ser, pour donn bon legzanp nesesite travay dan nou fanmiy.\n« Le premye Me i onor tou travayer. I rann zot omaz pour zot gran kontribisyon dan progre limanite.\n« Progre enorm ki nou’n akonpli Sesel depi ki nou’n pran responsabilite pour nou prop devlopman i fer nou tre fyer. I en progre ki pa’n ariv par sans. I gras a nou travayer entelizan, ranpli avek volonte ek for krwayans, kouraze e kapab, ki ozordi nou nasyon, malgre nou pti, in reisi batir en Sesel avek en lekonomi ki pe kontinyelman vin pli solid, avek en baz sosyal ki garanti byennet nou pep.\n« Rezilta lakonplisman nou travayer i pa zis dan sif ki Nasyon Zini i pibliye lo nou, ou dan lakantite deviz dan labank. Nou vwar sa lakonsplisman dan nou linite, solidarite anver nou prosen, dan nou lapriyer, dan lanmour pour nou pei beni, dan abilite ek kapasite nou lafors travayer. I reflekte dan lazwa lo figir nou sitwayen aze ki’n donn tou sa ki zot kapab pour anmenn Sesel kot i ete konmela, e ozordi zot pe repoze dan konfor, e pe rekolte sa ki zot i’n kontribye. Sa lakonplisman i dan loportinite letid ki nou donn tou zanfan Seselwa. Ler nou dir ki nou lanbisyon se fer sir ki alavenir sak fanmiy Seselwa i annan omwen en zenn ki’n al liniversite, nou pe devlop zanfan nou travayer. Nou lakonsplisman i dan nou determinasyon pour protez sa ki nou’n deza batir ansanm.\n« Lo non mon gouvernman, lo non nasyon Seselwa, lo mon non personnel, mon dir felisitasyon nou travayer. Nou eksprim nou gratitid pour sa travay endividyel ek kolektif ki fer nou pep avanse. Le 1 Me nou zwenn ansanm pour rekonnet e apresye valer ek dinyite travay.\n« Alokazyon le 1 Me mon oule reafirm langazman mon gouvernman pour rann lavi travayer ek zot fanmiy pli konfortab. Nou pe kontrol lenflasyon. Nou pe pran mezir pour redwir kou lavi kot i posib. Nou pou kontinyen protez bann group pli vilnerab. Mon gouvernman i oule ki ler nou lekonomi i donn plis rannman, gras a nou travay prodiktif, nou travayer a benefisye.\n« Nou pe kontinyen batir nou Nouvo Sesel. I en lot letap eksitan pour nou travayer, nou lazenes, ek nou zanfan ki pe grandi. I annan ase travay dan nou pei pour tou dimoun ki oule epanwir e fer en kontribisyon pozitiv pour son prop byennet, ek byennet nou tou. Tou travay i nob. Sak travay i itil. Sakenn de nou i bezwen travay pour ganny son lavi. Se travay ki donn imen son vre valer.\nDan Nouvo Sesel, dan sa vilaz global ki pe sanze rapidman, nou bezwen en lafors travayer pli byen prepare, pli efikas pour sirmont konpetisyon, ki metriz teknolozi modern tre byen, pour fer fas avek defi mondyalizasyon. Lavenir nasyon Seselwa pou depann lo travayer ki inovatif, kreatif e ki byen ekipe pou fasilman sirmont defi. Nou pou touzour envesti dan ledikasyon ek formasyon nou lafors travay.\n« Dan Nouvo Sesel nou pe develop sa lespri antreprenarya. Sak pti biznes ki kree i en sours nouvo loportinite lanplwa pour travayer Seselwa, pour lazenes. I kree plis larises. I fer grosi nou lafors travay. Mon reaffirm sipor ek lasistans pour devlopman pti biznes.\n« Mon touzour demann travayer Seselwa, nou zanfan, pour sezi tou loportinite.\n« Tenm ‘Travay dir pour nou Sesel’ i fer nou rapel ki konstriksyon Nouvo Sesel i bezwen zefor kontinyel sorti kot tou son travayer. Lemonn i konnen sa ki nou’n deza akonpli ansanm. Aprezan nou oule ariv lo en lot nivo, avek plis prodiktivite, pli bon kalite servis, pli bon prodwi, plis rekonpans. Nou zanfan, nou pti zanfan, a erit en Sesel pli meyer ankor.\n« Ansanm annou kontinyen travay pour nou Sesel, e protez lentere travayer. I enportan ki nou touzour reste ini.\n« Mon swet tou travayer bonn fet, dan lape ek lazwa, e ki lannen ki devan nou a anmenn plis prosperite.


Sa i 2 term prizon ki mars separeman. Quatre ti komet sa 2 lofans La Louise le 6 Out lannen pase.\nSamanth Denis ki reste Anse Royale li in kondann 10-an pour kas lakaz e 1-an pour vole. Son 2 term prizon pe mars separeman ki fer li 11-an prizon. Denis ti komet sa 2 lofans le 27 Novanm lannen pase Anse Royale.\nWillis Louis Pointe ki reste Pointe Larue in kondann 8-an prizon pour lofans labi seksyel, lofans komet lo en pti garson depi 2004 ziska 2005. Sa letan son viktim ti annan zis 10-an. Pointe i annan en lot zafer parey ki lakour pour pas zizman lo la byento dan ki viktim safwasi i en pti fiy.\nLapolis in osi raporte ki i pe osi fer lanket dan en ka kot en madanm 20-an in raporte ganny seksyelman abize par 5 zonm. Sa lensidan in ganny raporte arive dan nor Mahé Merkredi granmaten. Swivan son lanket, pandan lazournen Merkredi, lapolis in aret 2 sispe ki’n ganny anmenn ankour e ganny rimann yer ziska le 7 Mars. Sa 3 lezot sispe ti ganny arete yer e pou ganny anmenn ankour ozordi Vandredi.\nTou le 5 sispe i aze ant 21 a 25-an.\nFinalman i annan Robin Hoareau sorti Beau Vallon ki’n kondann 5-an pour kas batiman e vole. Hoareau ti komet sa lofans kot klinik Beau Vallon an Fevriye 2010.